Oficialusis leidinys L 087 , 21/03/1998 p. 0017 - 0021



Europos Bendrijų bei jų valstybių narių ir Rusijos Federacijos Bendradarbiavimo tarybos darbo tvarkos taisyklės įsteigtos 1998 m. sausio 27 d. (98/228/EB) BENDRADARBIAVIMO TARYBA, atsižvelgdama į Partnerystės ir bendradarbiavimo susitarimą, užmezgantį Europos Bendrijų bei jų valstybių narių ir Rusijos Federacijos partnerystę, pasirašytą 1994 m. birželio 24 d. Korfu (toliau – Susitarimas), ypač į jo 90–93 straipsnius [1], atsižvelgdama į Susitarimo protokolą, pasirašytą 1997 m. gegužės 21 d. Briuselyje, kadangi Susitarimas įsigaliojo 1997 m. gruodžio 1 d., NUSTATĖ ŠIAS DARBO TVARKOS TAISYKLES: 1 straipsnis Pirmininkavimas Bendradarbiavimo tarybai pakaitomis vienerius metus pirmininkauja Europos Sąjungos Tarybos narys Bendrijų ir jų valstybių narių vardu bei Rusijos Federacijos Vyriausybės narys, tačiau pirmasis laikotarpis prasideda pirmojo Bendradarbiavimo tarybos posėdžio dieną, o baigiasi tų pačių metų gruodžio 31 d, 2 straipsnis Posėdžiai Bendradarbiavimo tarybos posėdžiai reguliariai rengiami ministrų lygmeniu kartą per metus. Bet kurios Šalies prašymu gali būti rengiamos specialios Bendradarbiavimo tarybos sesijos, jeigu Šalys tam pritaria. Šalių sutarimu Bendradarbiavimo tarybos posėdžius bendrai sušaukia sekretoriai. 3 straipsnis Nariai ir jų atstovavimas Bendradarbiavimo taryboje Bendradarbiavimo tarybos narius, kaip apibrėžta Susitarimo 91 straipsnyje, gali atstovauti paskirtasis ministras arba pareigūnas, jeigu pirmieji negali dalyvauti posėdyje. Toks pareigūnas paprastai turėtų būti Rusijos Federacijos misijos prie Europos Bendrijų vadovas, nuolatinės atstovybės Europos Sąjungoje vadovas arba vyresnysis pareigūnas. Visais kitais atvejais narys, norintis kad jį atstovautų, pirmininkui praneša savo atstovo vardą ir pavardę iki posėdžio, kuriame pastarasis turėtų jį atstovauti. Bendradarbiavimo tarybos nario atstovas naudojasi visomis atstovaujamo nario teisėmis. 4 straipsnis Delegacijos Bendradarbiavimo tarybos narius gali lydėti pareigūnai. Prieš kiekvieną posėdį pirmininkui pranešama apie kiekvienos Šalies delegacijos numatomą sudėtį ir vadovą. Bendradarbiavimo taryba gali kviesti kitus asmenis dalyvauti posėdžiuose tam, kad pateiktų informaciją konkrečiais klausimais. 5 straipsnis Sekretoriatas Europos Sąjungos Tarybos Generalinio sekretoriato pareigūnas ir Rusijos Federacijos paskirtas pareigūnas drauge atlieka Bendradarbiavimo tarybos sekretorių funkcijas. 6 straipsnis Dokumentai Jeigu Bendradarbiavimo tarybos svarstymai grindžiami rašytiniais patvirtinamaisiais dokumentais, abu sekretoriai šiuos dokumentus sunumeruoja ir platina kaip Bendradarbiavimo tarybos dokumentus. 7 straipsnis Korespondencija Visi Bendradarbiavimo tarybai arba jos pirmininkui adresuoti pranešimai perduodami abiems Bendradarbiavimo tarybos sekretoriams. Abu sekretoriai užtikrina, kad korespondencija perduodama Bendradarbiavimo tarybos pirmininkui ir, tam tikrais atvejais, kitiems Bendradarbiavimo tarybos nariams pateikiama kaip 6 straipsnyje minėti dokumentai. Platinama korespondencija išsiunčiama Komisijos Generaliniam sekretoriatui, ES valstybių narių nuolatinėms atstovybėms ir Rusijos Federacijos misijai Briuselyje. Bendradarbiavimo tarybos pirmininko pranešimai gavėjams išsiunčiami atitinkamo sekretoriaus ir, tam tikrais atvejais, kitiems Bendradarbiavimo tarybos nariams pateikiami kaip 6 straipsnyje minėti dokumentai ankstesnėje pastraipoje nurodytais adresais. 8 straipsnis Posėdžių darbotvarkė 1. Abi Šalys suderina preliminarią kiekvieno posėdžio darbotvarkę, kurią 7 straipsnyje minėtiems adresatams atitinkamas sekretorius išsiunčia likus ne mažiau kaip 15 dienų iki posėdžio pradžios. Į preliminarią darbotvarkę įtraukiami tie klausimai, dėl kurių įtraukimo į darbotvarkę kuris nors sekretorius gavo prašymą likus ne mažiau kaip 21 dienai iki posėdžio pradžios, su sąlyga, kad klausimai į preliminarią darbotvarkę neįtraukiami, jeigu sekretoriai iki darbotvarkės išsiuntimo dienos negauna patvirtinamųjų dokumentų. Bendradarbiavimo taryba kiekvieno posėdžio pradžioje patvirtina darbotvarkę. Preliminarioje darbotvarkėje nenurodytas klausimas į darbotvarkę gali būti įtrauktas tik tuo atveju, jeigu tam pritaria abi Šalys. 2. Šalių susitarimu šio straipsnio 1 dalyje nurodyti terminai gali būti sutrumpinti siekiant atsižvelgti į konkretaus atvejo aplinkybes. 9 straipsnis Protokolai Kiekvieno posėdžio protokolo projektą sekretoriai drauge rengia dviem autentiškais egzemplioriais. Protokole dažniausiai prie kiekvieno darbotvarkės klausimo nurodoma: - Bendradarbiavimo tarybai pateikti dokumentai, - pareiškimai, kuriuos įtraukti į protokolą prašo Bendradarbiavimo tarybos narys, - teikiamos rekomendacijos, suderinti pranešimai ir išvados konkrečiais klausimais. Protokole taip pat pateikiamas Bendradarbiavimo tarybos narių arba jų atstovų, kurie dalyvavo posėdyje, sąrašas. Protokolo projektas pateikiamas Bendradarbiavimo tarybai tvirtinti praėjus ne daugiau kaip vienam mėnesiui nuo kiekvieno posėdžio. Patvirtinus projektą, du autentiškus protokolo egzempliorius pasirašo abu sekretoriai ir registruoja Šalys. Protokolo kopija siunčiama visiems 7 straipsnyje nurodytiems adresatams. 10 straipsnis Rekomendacijos 1. Bendradarbiavimo taryba rekomendacijas teikia bendru Šalių susitarimu. Laikotarpiu tarp sesijų Bendradarbiavimo taryba gali teikti rekomendacijas arba tvirtinti protokolus rašytine tvarka, jeigu Šalys taip susitaria. Rašytinė tvarka – tai oficialus abiejų sekretorių, kurie veikia pagal Šalių susitarimą, apsikeitimas raštais. 2. Bendradarbiavimo tarybos rekomendacijos, kaip apibrėžta Susitarimo 90 straipsnyje, pavadinamos "rekomendacija", toliau nurodant serijos numerį, patvirtinimo datą ir bendrąjį jų temos apibūdinimą. Bendradarbiavimo tarybos rekomendacijų autentiškumą patvirtina abu sekretoriai, o du autentiškus egzempliorius pasirašo abiejų Šalių delegacijų vadovai. Rekomendacijos siunčiamos visiems 7 straipsnyje nurodytiems adresatams kaip Bendradarbiavimo tarybos dokumentai. 11 straipsnis Viešumas Jeigu nenusprendžiama kitaip, Bendradarbiavimo tarybos posėdžiai yra uždari. Kiekviena Šalis gali nuspręsti viešai skelbti Bendradarbiavimo tarybos rekomendacijas savo atitinkamame oficialiajame leidinyje. 12 straipsnis Kalbos Bendradarbiavimo tarybos oficialios kalbos yra Šalių oficialios kalbos. Bendradarbiavimo taryba paprastai savo svarstymus grindžia šiomis kalbomis parengtais dokumentais. 13 straipsnis Išlaidos Europos Bendrijos ir Rusijos Federacija atskirai dengia savo išlaidas, patirtas dalyvaujant Bendradarbiavimo tarybos posėdžiuose, įskaitant išlaidas darbuotojams ir kelionėms bei pragyvenimo, pašto ir telekomunikacijų išlaidas. Išlaidas, susijusias su vertimu žodžiu posėdžiuose ir dokumentų vertimu raštu, dengia Europos Bendrijos, išskyrus išlaidas, susijusias su vertimu žodžiu arba raštu iš vienos Europos Bendrijų oficialios kalbos į rusų kalbą. Šias išlaidas dengia Rusijos Federacija. Kitos išlaidos, susijusios su esminiu posėdžių organizavimu, įskaitant posėdžiams rengiamų dokumentų dauginimo išlaidas, dengia ta Šalis, kurioje rengiamas posėdis. 14 straipsnis Bendradarbiavimo komitetas 1. Šiuo dokumentu įsteigiamas Bendradarbiavimo komitetas pagal Susitarimo 92 straipsnį, padėsiantis Bendradarbiavimo tarybai vykdyti jos funkcijas. Komitetą sudaro Europos Bendrijų Komisijos atstovai bei Europos Sąjungos Tarybos narių atstovai ir Rusijos Federacijos Vyriausybės atstovai, paprastai vyresniųjų valstybės tarnautojų rango. 2. Bendradarbiavimo komitetas rengia Bendradarbiavimo tarybos posėdžius ir svarstymus, stebi Bendradarbiavimo tarybos rekomendacijų įgyvendinimą tam tikrais atvejais ir apskritai užtikrina partnerystės tęstinumą bei tinkamą Susitarimo funkcionavimą. Komitetas teikia pasiūlymus arba rekomendacijų projektus Bendradarbiavimo tarybai tvirtinti. 3. Susitarimo 16, 17 ir 53 straipsniuose bei 2 priede minimos konsultacijos vyksta Bendradarbiavimo komitete. Jeigu Šalys susitaria, konsultacijos gali būti tęsiamos Bendradarbiavimo taryboje. 4. Prie šių darbo tvarkos taisyklių pridedamos Bendradarbiavimo komiteto darbo tvarkos taisyklės. [1] OL L 327, 1997 11 28, p. 1. -------------------------------------------------- PRIEDAS BENDRADARBIAVIMO KOMITETO DARBO TVARKOS TAISYKLĖS 1 straipsnis Pirmininkavimas Bendradarbiavimo komitetui pakaitomis vienerius metus pirmininkauja Europos Bendrijų Komisijos atstovas Bendrijų ir jų valstybių narių vardu bei Rusijos Federacijos Vyriausybės atstovas. Pirmasis laikotarpis prasideda pirmojo Bendradarbiavimo tarybos posėdžio dieną, o baigiasi tų pačių metų gruodžio 31 d. Tuo laikotarpiu ir vėliau kiekvieną 12 mėnesių laikotarpį Bendradarbiavimo komitetui pirmininkauja ta Šalis, kuri pirmininkauja Bendradarbiavimo tarybai. 2 straipsnis Posėdžiai Bendradarbiavimo komitetas posėdžiauja kartą per metus ir tuomet, kai to reikalauja aplinkybės Šalims susitarus. Kiekvienas Bendradarbiavimo komiteto posėdis rengiamas Šalių suderintu laiku ir vietoje. Bendradarbiavimo komiteto posėdžius drauge sušaukia abu sekretoriai. 3 straipsnis Delegacijos Prieš kiekvieną posėdį pirmininkui pranešama apie numatomą kiekvienos Šalies delegacijos sudėtį. 4 straipsnis Sekretoriatas Europos Bendrijų Komisijos pareigūnas ir Rusijos Federacijos Vyriausybės pareigūnas drauge vykdo Bendradarbiavimo komiteto sekretorių funkcijas. Visi Bendradarbiavimo komiteto pirmininko pranešimai ir jam skirti pranešimai, numatyti šiame priede, perduodami Bendradarbiavimo komiteto sekretoriams, Bendradarbiavimo tarybos sekretoriams ir Bendradarbiavimo tarybos primininkui. 5 straipsnis Viešumas Jeigu nenusprendžiama kitaip, Bendradarbiavimo komiteto posėdžiai yra uždari. 6 straipsnis Posėdžių darbotvarkė 1. Kiekvieno posėdžio preliminarią darbotvarkę rengia Bendradarbiavimo komiteto sekretoriai ir 4 straipsnyje minėtiems adresatams ją išsiunčia likus ne mažiau kaip 15 dienų iki posėdžio pradžios. Į preliminarią darbotvarkę įtraukiami tie klausimai, dėl kurių įtraukimo į darbotvarkę pirmininkas gavo prašymą likus ne mažiau kaip 21 dienai iki posėdžio pradžios, su sąlyga, kad klausimai į preliminarią darbotvarkę neįtraukiami, jeigu sekretoriai iki darbotvarkės išsiuntimo dienos negauna patvirtinamųjų dokumentų. Bendradarbiavimo komitetas kiekvieno posėdžio pradžioje patvirtina darbotvarkę. Preliminarioje darbotvarkėje nenurodytas klausimas į darbotvarkę gali būti įtrauktas tik tuo atveju, jeigu tam pritaria abi Šalys. 2. Šalių susitarimu šio straipsnio 1 dalyje nurodyti terminai gali būti sutrumpinti siekiant atsižvelgti į konkretaus atvejo aplinkybes. 3. Bendradarbiavimo komitetas gali pakviesti posėdžiuose dalyvauti ekspertus, kurie teiktų informaciją konkrečiais klausimais. 7 straipsnis Protokolai Kiekvienas posėdis protokoluojamas. Protokole apibendrinamos Bendradarbiavimo komiteto padarytos išvados. Po to, kai Bendradarbiavimo komitetas patvirtina protokolus, juos pasirašo pirmininkas ir sekretoriai bei įregistruoja kiekviena Šalis. Protokolo kopija siunčiama visiems šio priedo 4 straipsnyje nurodytiems adresatams. 8 straipsnis Rekomendacijos Bendradarbiavimo komitetas neteikia rekomendacijų, išskyrus konkrečius atvejus, kai Bendradarbiavimo taryba jam suteikia įgaliojimus pagal Susitarimo 92.2 straipsnį. Tokiais atvejais šie dokumentai pavadinami "rekomendacija", toliau nurodant serijos numerį, patvirtinimo datą ir temos apibūdinimą. Rekomendacijos teikiamos bendru Šalių susitarimu. Bendradarbiavimo komiteto rekomendacijos siunčiamos šio priedo 4 straipsnyje nurodytiems adresatams. Bendradarbiavimo komitetas gali nuspręsti viešai skelbti šias rekomendacijas. Bendradarbiavimo komiteto rekomendacijas pasirašo jo pirmininkas ir sekretoriai. 9 straipsnis Išlaidos Bendrija ir Rusijos Federacija atskirai dengia savo išlaidas, patirtas dalyvaujant Bendradarbiavimo komiteto, jo pakomitečių ir darbo grupių posėdžiuose, įskaitant išlaidas darbuotojams ir kelionėms bei pragyvenimo, pašto ir telekomunikacijų išlaidas. Išlaidas, susijusias su vertimu žodžiu posėdžiuose ir dokumentų vertimu raštu, dengia Europos Bendrijos, išskyrus išlaidas, susijusias su vertimu žodžiu arba raštu iš vienos Europos Bendrijų oficialios kalbos į rusų kalbą. Šias išlaidas dengia Rusijos Federacija. Kitas išlaidas, susijusias su esminiu posėdžių organizavimu, įskaitant posėdžiams rengiamų dokumentų dauginimo išlaidas, dengia ta Šalis, kurioje rengiamas posėdis. 10 straipsnis Pakomitečiai ir darbo grupės Bendradarbiavimo komitetas gali įkurti pakomitečius ir darbo grupes, kurios padeda atlikti jo funkcijas. Laikoma, kad pakomitečiai ir darbo grupės yra pavaldžios Bendradarbiavimo komitetui, kuriam atsiskaito po kiekvieno posėdžio. Pakomitečiai ir darbo grupės rekomendacijų neteikia. Bendradarbiavimo komitetas gali keisti bet kurio pakomitečio arba darbo grupės subordinavimo sąlygas, naikinti pakomitečius ar darbo grupes arba kurti naujus pakomitečius ar darbo grupes. --------------------------------------------------